“ทองคำ” เช้านี้บวก 50 บ. รูปพรรณขาย 30,800 บ.
ตลาดซื้อขายทองคำในประเทศเช้านี้ ปรับราคาเพิ่มขึ้น 50 บาท หลังดอลลาร์อ่อนค่า ทำให้ทองรูปพรรณขายออกบาททองคำละ 30,800 บาท
ตลาดซื้อขายทองคำในประเทศเช้านี้ ปรับราคาเพิ่มขึ้น 50 บาท หลังดอลลาร์อ่อนค่า ทำให้ทองรูปพรรณขายออกบาททองคำละ 30,800 บาท
16 มิ.ย. 2565

ผู้สื่อข่าวรายงานว่า ตลาดซื้อขายทองคำในประเทศวันนี้ (16 มิ.ย.2565) ปรับราคาขึ้น 50 บาท จากราคาปิดตลาดเมื่อวานนี้ (15 มิ.ย.2565) โดยข้อมูลจากเว็บไซต์ของสมาคมค้าทองคำ หรือ Gold Traders Association เมื่อ 09:28 น.ที่ผ่านมา ทองคำแท่ง 96.5% ปรับราคาขึ้นครั้งที่ 1 รับซื้ออยู่ที่บาททองคำละ 30,200 บาท ขายออกบาทละ 30,300 บาท
ด้านทองรูปพรรณ 96.5% รับซื้ออยู่ที่บาทละ 29,652.96 บาท ส่วนราคาขายออกอยู่ที่ 30,800 บาท
ขณะที่ราคาทองคำ Spot เช้านี้เคลื่อนไหวอยู่ที่บริเวณ 1,831 ดอลลาร์  ในส่วนสัญญาทองคำตลาดโคเม็กซ์ ส่งมอบเดือนสิงหาคม ดีดตัวขึ้น 6.10 ดอลลาร์ ปิดที่ 1,819.60 ดอลลาร์/ออนซ์
ทั้งนี้ดอลลาร์ที่อ่อนค่าได้เพิ่มความน่าดึงดูดของทอง โดยทำให้สัญญาทองมีราคาถูกลงสำหรับผู้ถือครองเงินสกุลอื่น ส่วนการร่วงลงของอัตราผลตอบแทนพันธบัตรรัฐบาลสหรัฐ จะช่วยลดต้นทุนค่าเสียโอกาสในการถือครองทองคำ เนื่องจากทองคำเป็นสินทรัพย์ที่ไม่มีผลตอบแทนในรูปดอกเบี้ย
โดยคณะกรรมการกำหนดนโยบายการเงินของธนาคารกลางสหรัฐ ปรับขึ้นอัตราดอกเบี้ยนโยบาย 0.75% ทำให้นักลงทุนคลายความกังวลต่อสถานการณ์เศรษฐกิจสหรัฐฯ ถือเป็นการปรับขึ้นมากที่สุดนับตั้งแต่ปี 1994 และคาดหมายว่าเศรษฐกิจกำลังชะลอตัวและตัวเลขคนว่างงานจะเพิ่มขึ้นในอีกไม่กี่เดือนข้างหน้า  โดยเฟด ได้ปรับลดตัวเลขคาดการณ์การขยายตัวของเศรษฐกิจสหรัฐในปีนี้ สู่ระดับ 1.7% จากเดิมคาดการณ์ที่ระดับ 2.8% ในเดือนมี.ค. และคาดว่าจะขยายตัว 1.7% ในปี 2566
นอกจากนี้ เฟดคาดว่าเงินเฟ้อจะพุ่งแตะระดับ 5.2% ในสิ้นปีนี้ จากเดิมคาดการณ์ที่ระดับ 4.3% และจะชะลอตัวสู่ระดับ 2.6% และ 2.2% ในปี 2566 และ 2567 ตามลำดับ